DEĊIŻJONI TAL-KUNSILL 2005/784/PESK
tas-7 ta' Novembru 2005
li testendi u temenda d-Deċiżjoni 1999/730/PESK dwar is-sehem ta' l-Unjoni Ewropea fil-ġlieda kontra l-akkumulazzjoni u t-tixrid distabbilizzanti ta' armi żgħar u ħfief fil-Kambodja
IL-KUNSILL TA' L-UNJONI EWROPEA,
Wara li kkunsidra l-Azzjoni Konġunta 2002/589/PESK tal-Kunsill tat-12 ta' Lulju 2002 dwar il-kontribut ta' l-Unjoni Ewropea fil-ġlieda kontra l-akkumulazzjoni u t-tixrid distabbilizzanti ta' armi żgħar u ħfief (1), u b'mod partikolari l-Artikolu 6 tagħha, flimkien ma' l-Artikolu 23(2) tat-Trattat dwar l-Unjoni Ewropea,
Billi:
(1)
Fil-15 ta' Novembru 1999 il-Kunsill adotta d-Deċiżjoni 1999/730/PESK (2) li tikkonċerna kontribut ta' l-Unjoni Ewropea fil-ġlieda kontra l-akkumulazzjoni u t-tixrid distabbilizzanti ta' armi żgħar u ħfief fil-Kambodja.
(2)
Id-Deċiżjoni 1999/730/PESK kienet estiża u emendata l-aħħar bid-Deċiżjoni 2004/792/PESK.
(3)
Xi objettivi finali ma setgħux jitwettqu sal-15 ta' Novembru 2005, id-data meta għandha tiskadi d-Deċiżjoni 1999/730/PESK, u oħrajn għandhom jiġu konsolidati wara dik id-data. Il-proġett in kwistjoni huwa proġett pluriennali.
(4)
Id-Deċiżjoni 1999/730/PESK għandha għalhekk tiġi estiża u emendata,
IDDEĊIEDA KIF ĠEJ:
Artikolu 1
Id-Deċiżjoni 1999/730/PESK hija b'dan emendata kif ġej:
(a)
fl-Artikolu 3(1), l-ammont finanzjarju ta' referenza “EUR 1 375 565” għandu jiġi sostitwit bi “EUR 600 000”;
(b)
fit-tieni subparagrafu ta' l-Artikolu 4, “15 ta' Novembru 2005” għandha tiġi sostitwita bi “15 ta' Novembru 2006”;
(ċ)
l-Artikolu 5 huwa b'dan imħassar;
(d)
l-Anness għandu jiġi sostitwit bit-test li jidher fl-Anness ma' din id-Deċiżjoni.
Artikolu 2
Din id-Deċiżjoni għandha tibda jkollha effett fis-16 ta' Novembru 2005.
Artikolu 3
Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea.
Magħmula fi Brussel, 7 ta' Novembru 2005.